
Tisztelt Képviselő-testület!
A Képviselő-testület a 2018. május 30-i ülésén tárgyalta a Martfűi Városfejlesztési Nonprofit Kft. jogutód nélküli megszüntetésével kapcsolatos alapítói döntésekről, a feladat-ellátás további biztosításáról szóló előterjesztést, melyben arra tettem javaslatot, hogy a lakás- és helyiséggazdálkodás a végelszámolás befejezéséig a Kft. tevékenységi körében maradjon, azt követően pedig a polgármesteri hivatal feladatkörébe kerüljön át.
A végelszámolás a befejezéséhez közeledik, ezért javasolom, hogy a lakás- és helyiséggazdálkodás feladatait a Martfűi Polgármesteri Hivatal 2018. november 1. napjától lássa el.

Ehhez a Polgármesteri Hivatal Szervezeti és Működési Szabályzatát módosítani szükséges, a Műszaki Iroda feladatkörét a lakás- és helyiséggazdálkodási feladatokkal ki kell egészíteni.

Ezzel egyidejűleg a jogszabály-változások miatti pontosítást is el kell végezni, és néhány elírást javítani szükséges a szabályzatban.

A módosítás a szabályzat alábbi pontjait érinti:

1. A szabályzat bevezető részében a jogszabályi hivatkozás helyesen: az államháztartásról szóló 2011. évi CXCV törvény 9. § b) pontja
2. A szabályzat II. 4. a.) pontja pontosítást követően a következő: A költségvetési évről december 31-ei fordulónappal, a jegyző által készített zárszámadási rendelet tervezetet a polgármester úgy terjeszti a Képviselő-testület elé, hogy az a beterjesztést követő 30 napon belül, de legkésőbb a költségvetési évet követő ötödik hónap utolsó napjáig hatályba lépjen.
3. A szabályzat II. 17. pontja pontjába a Városfejlesztési és Üzemeltetési Iroda megnevezése helyesen: Műszaki Iroda

4.
A szabályzat VI. pontjában a Műszaki Iroda feladatköréből törlésre kerül az Ipari Park működésével kapcsolatos feladat, és kiegészül a lakás- és helyiséggazdálkodás feladattal.

5.
A szabályzat VI. pontjában az aljegyző feladatai közül a 10. pont törlésre kerül, mivel ezen feladat a 7. pontban már szerepel.

Kérem a Tisztelt Képviselő-testületet, hogy a Polgármesteri Hivatal módosításokkal egységes szerkezetbe foglalva Szervezeti és Működési Szabályzatát az előterjesztés melléklete szerint fogadja el. 

Martfű, 2018. október 20. 

Dr Papp Antal
polgármester
Határozati javaslat:

Martfű Város Önkormányzata Képviselő-testületének
…/2018. (         )  határozata
A Martfűi Polgármesteri Hivatal Szervezeti és Működési Szabályzatának módosításáról
Martfű Város Önkormányzatának Képviselő-testülete megtárgyalta a Martfűi Polgármesteri Hivatal Szervezeti és Működési Szabályzatának módosításáról szóló előterjesztést, melyet a határozat melléklete szerint jóváhagy.

